അലയൻസ് ഓഫ് പാൻ അമേരിക്കൻ റൗണ്ട് ടേബിൾസ്

**അലയൻസ് ഓഫ് പാൻ അമേരിക്കൻ റൗണ്ട് ടേബിൾസ്** (*അലിസാൻസ ഡി മെസാസ് റിഡോണ്ടാസ് പാനമേരിക്കാനാസ്* എന്നും അറിയപ്പെടുന്നു, 1916), പശ്ചിമാർദ്ധഗോളത്തിലെ ജനതയ്ക്കിടയിൽ പരസ്പരബന്ധം സൃഷ്ടിക്കുന്നതിനും അമേരിക്കയ്ക്കുള്ളിലെ ഓരോ റിപ്പബ്ലിക്കിനെയും പ്രതിനിധീകരിക്കുന്നതിനുവേണ്ടിയും സ്ഥാപിതമായ ഒരു വനിതാ സംഘടനയാണ്. തുടക്കത്തിൽ ടെക്സസിൽ സ്ഥാപിതമായ ഒരു പ്രാദേശിക സംഘടനയായ ഇത് 1921 -ൽ ഒരു മാതൃസംഘടനയുടെ പിൻബലത്തോടെ സംസ്ഥാനവ്യാപകമായ ശാഖകളായി വ്യാപിച്ചു. 1944 -ൽ, വിപുലമായ അന്താരാഷ്ട്ര ബന്ധങ്ങളോടെ, വിവിധ ശാഖകളുടെ വ്യാപനത്തെ ഏകീകരിക്കാനായി ഈ അലയൻസ് രൂപീകരിക്കപ്പെട്ടു. കക്ഷിരഹിതവും വിഭാഗീയതയില്ലാത്തതുമായ ഈ സർക്കാർ ഇതര സംഘടന വിദ്യാഭ്യാസപരവും സാംസ്കാരികവുമായ പരിപാടികൾ ഏർപ്പാട് ചെയ്യുന്നു.

## ചരിത്രം
1916 ഒക്ടോബർ 16 ന് ടെക്സസിലെ സാൻ അന്റോണിയോയിൽ ഫ്ലോറൻസ് ടെറി ഗ്രിസ്‌വോൾഡ് ആണ് പാൻ അമേരിക്കൻ റൗണ്ട് ടേബിൾ (PART) എന്ന സംഘടന സ്ഥാപിച്ചത്. മെക്സിക്കൻ വിപ്ലവ ഫലമായി അഭയാർഥികളായ സ്ത്രീകളോടും കുട്ടികളോടുമുള്ള ഗ്രിസ്‌വോൾഡിന്റെ ആശങ്ക, അവരെ സഹായിക്കേണ്ടതിന്റെ ആവശ്യകത അതൊടൊപ്പം അവരുടെ ജീവിതം നന്നായി മനസ്സിലാക്കുക എന്നിവയായിരുന്നു ഈ സംഘടന സ്ഥാപിക്കാനുള്ള പ്രചോദനം. അരാഷ്ട്രീയവും വിഭാഗീയത തൊട്ടുതീണ്ടാത്തതും ഒരു വാണിജ്യ ലക്ഷ്യം അല്ലെങ്കിൽ ഏതെങ്കിലും ദേശീയ സർക്കാരുമായി കൂട്ടുചേരാത്തതും, വ്യവസായികൾക്കും രാഷ്ട്രീയക്കാർക്കും അവരുടെ ഗൂഢോദ്ദേശ്യം കാരണമായി പരിപാലിക്കാൻ കഴിയാത്തതുമായ രാജ്യങ്ങൾക്കിടയിൽ പരസ്പരബന്ധം ഊട്ടിയുറപ്പിക്കാൻ ഇത്തരം ഒരു സംഘടന സഹായിക്കുമെന്ന് അവർ വിശ്വസിച്ചു. സ്ത്രീകൾക്ക് റൗണ്ട് ടേബിൾ സമത്വം എന്ന ആശയത്തിലൂന്നി അവരിൽ പരസ്പര ധാരണയും സഹകരണവും വളർത്തിയെടുക്കാൻ കഴിയുമെങ്കിൽ, അങ്ങനെ ചെയ്യുന്നതിനായി പുരുഷന്മാരെ സ്വാധീനിക്കാൻ അവർക്ക് കഴിയുമെന്ന് ഗ്രിസവോൾഡ് വിചാരിച്ചു. മെംഗർ ഹോട്ടലിലെ ഉദ്ഘാടന സമ്മേളനം വിളിച്ചവരിൽ ഗ്രിസ്‌വോൾഡിനെ കൂടാതെ ചാർട്ടർ അംഗങ്ങളായ മേരി ബർലെസൺ ബീ (മിസിസ്. കാർലോസ്); എല്ലാ ഡാൻസി ഡിബ്രെൽ (മിസിസ്. ജോസഫ് ബർട്ടൺ ഡിബ്രെൽ); അന്ന ഹെർട്സ്ബർഗ് (മിസിസ്. എലി ഹെർട്സ്ബർഗ്); ഒലിവിയ നോൾട്ടെ (മിസിസ്. വാൾട്ടർ നോൾട്ടെ); മേരി പാൻകോസ്റ്റ് (മിസിസ്. ആരോൺ സി. "എ. സി." പാൻകോസ്റ്റ്); തുടങ്ങിവരുമുണ്ടായിരുന്നു.

സംഘടനയുടെ പ്രഥമ ഡയറക്ടറായി ഗ്രിസ്വോൾഡ് സേവനമനുഷ്ഠിക്കുകയും 1921 ൽ, രണ്ടാമത്തെ ശാഖ ലാറെഡോയിൽ തുറന്ന അതേ വർഷം തന്നെ യൂജീനിയ ഷസ്റ്റർ എൽ പാസോയിൽ മറ്റൊരു ശാഖ തുറന്നു. 1922 -ൽ ഓസ്റ്റിനിലെ ശാഖയും സംസ്ഥാന സംഘടനയും സ്ഥാപിക്കപ്പെട്ടു. സംസ്ഥാന സംഘടന സ്ഥാപിച്ച ഗ്രിസ്വോൾഡ് വിവിധ ശാഖകളുടെ പ്രവർത്തനങ്ങൾ ഏകോപിപ്പിച്ചുകൊണ്ട് ആദ്യ സംസ്ഥാന ഡയറക്ടർ ആയിത്തീരുകയും ചെയ്തു. 1928 ൽ മെക്സിക്കോ സിറ്റിയിൽ സ്ഥാപിതമായ ആദ്യത്തെ ബ്രാഞ്ച് പിന്തുടർന്ന് മറ്റ് രാജ്യങ്ങളിലും റൗണ്ട് ടേബിളുകൾ സ്ഥാപിതമായി. 1936 ൽ ഏഞ്ചല അക്വാന ഡി ചാക്കോൺ കോസ്റ്റാറിക്കയിലെ സാൻ ജോസിൽ ആദ്യത്തെ ബ്രാഞ്ച് സ്ഥാപിക്കുകയും അടുത്ത വർഷം, കാതറിൻ എസ്. റോബിൻസൺ (മിസിസ്. സ്റ്റോൺ ജെ. റോബിൻസൺ) ഡാളസ് ശാഖ സ്ഥാപിക്കുകയും ചെയ്തു. 1940 കളുടെ തുടക്കത്തിൽ, എമ്മ ഗുട്ടിയെറസ് സുവാരസ് മെക്സിക്കൻ ശാഖയിൽ ചേർന്നു. അവർ പിന്നീട് ശാഖയുടെ ദേശീയ ഡയറക്ടറായി സേവനമനുഷ്ടിച്ചു. 1941 -ൽ ഗ്രിസ്‌വോൾഡിന്റെ മരണശേഷം, റോബിൻസൺ സ്റ്റേറ്റ് ഡയറക്ടറായി നിയമിതയാകുകയും, അമേരിക്കൻ ഐക്യനാടുകളിൽ കൂടുതൽ വിദ്യാഭ്യാസം നേടാൻ ആഗ്രഹിക്കുന്ന ലാറ്റിൻ അമേരിക്കൻ യുവതികളെ അവരുടെ സ്കൂൾ വിദ്യാഭ്യാസം പൂർത്തിയാകുമ്പോൾ മാതൃരാജ്യത്തിലേയ്ക്ക് തിരിച്ചു വരുന്നതിന് പ്രാപ്തരാക്കാൻ ഗ്രിസ്‌വോൾഡിന്റെ ബഹുമാനാർത്ഥം ഒരു സ്കോളർഷിപ്പ് നൽകണമെന്ന് ഒലിവിയ നോൾട്ടെ നിർദ്ദേശിക്കുകയും ചെയ്തു. 1944 -ൽ അന്താരാഷ്ട്ര സംഘടനയായ അലയൻസ് ഓഫ് പാൻ അമേരിക്കൻ റൗണ്ട് ടേബിൾസ് (സ്പാനിഷ്: അലിസാൻസ ഡി മെസാസ് റെഡോണ്ടാസ് പാനമേരിക്കാനസ്) മെക്‌സിക്കോ സിറ്റിയിൽ സ്ഥാപിതമാകുകയും റോബിൻസൺ ആദ്യത്തെ അന്താരാഷ്ട്ര ഡയറക്ടർ ജനറലായി നിയമിതയാകുകയും ചെയ്തു. 1946 ആയപ്പോഴേക്കും ഒരു ക്യൂബൻ ശാഖ രൂപീകരിക്കപ്പെടുകയും സംഘടനയുടെ അമ്പതാം വാർഷികത്തോടുകൂടി, കാനഡ, ഹെയ്തി, വെനിസ്വേല ഒഴികെയുള്ള അമേരിക്കയിലെ എല്ലാ രാജ്യങ്ങളിലും ശാഖകൾ സൃഷ്ടിക്കപ്പെടുകയും ചെയ്തു.

## അലയൻസിന്റെ ഡയരക്ടർ ജനറൽമാർ

## അവലംബം